Хэт хьэрхуэрэгъу къытхуэхъунур?
Урысей Федерацэм футболымкIэ и премьер-лигэм щекIуэкI зэхьэзэхуэр и кIэм нэблэгъащ — къэнэжар джэгугъуитIщ. Мыгувэу наIуэ къэхъунущ гуп нэхъыщхьэм игъэ-зэжын папщIэ «Спартак-Налшыкым» хьэрхуэрэгъу къыхуэхъунур хэтми.
Пасэу зэраубзыхуам ипкъ иткIэ, премьер-лигэм 2012-2013 гъэхэм щекIуэкI зэхьэзэхуэм епщыкIущанэ увыпIэр къыщызыхьыр япэ дивизионым еплIанэ щыхъум дэджэгунущ, епщыкIуплIанэм класс нэхъыщIэм и ещанэ командэр ныкъуэ-къуэгъу къыхуэхъунущ. Ахэр тIорытIэ зэIущIа иужькIэ (я стадионхэм гъуэрыгъуэурэ), нэхъыфIыр къэралым и футболист нэхъ лъэщхэм къыкIэлъыкIуэ зэпеуэм щапэщIэтынущ.
Иджыпстурей щытыкIэм тепщIыхьмэ, япэ дивизионым ещанэ увыпIэр щызыIыгъ «Спартак-Налшыкым» и хьэрхуэрэгъунущ премьер-лигэм зэкIэ епщыкIуплIанэу къыщыкIуэ Самарэ и «Крылья Советов»-р, «СКА-Энергия»-р пэщIэтынущ Пермь и «Амкар»-м. АрщхьэкIэ къэнэжа кIэух зэIущIэхэм апхуэдэ зэпэщIэтыныгъэхэр зэрихъуэжынум шэч щIагъуэ хэлъкъым. Ныкъуэкъуэгъу къытхуэхъунухэм яхыхьэфынущ Новгород Ищхъэрэм и «Волга»-р, Дон Iус Ростов и «Рос- тов»-р, Пермь и «Амкар»-р. Псори наIуэ къыщыхъунур накъыгъэм и 26-ращ.
ЗэкIэ ущыуэнкIэ умышынащэу пхужыIэнуращи, Владикавказ и «Алания»-мрэ Саранск и «Мордовия»-мрэ, зы илъэс фIэкIа хэмытауэ, премьер-лигэр ябгынэ. Абыхэм я пIэкIэ гуп нэхъыщхьэм кIуэнущ Свердлов областым и «Урал»-мрэ Томск и «Томь»-мрэ. Зы телъыджэ гуэр къэхъун хуейщ, нэгъуэщIу къыщIидзын папщIэ.
Къэралым и чемпионри зэхэкIа хуэдэщ. Абы и къару къызэрихькIэ зричауэ хуокIуэ Мэзкуу и ЦСКА-р. Ар иджыпсту-кIэ Санкт-Петербург и «Зенит»-м очкоитхукIэ щхьэщыкIащ икIи дыщэ медалхэм пэIэщIэ хуэзыщIыжыр зы очко за-къуэщ.
Жыласэ Заурбэч.
